
Herskeren på Blackloch Hall

Oversatt av

Anne Maria Røe

MINISERIE: EN GENTLEMANS RYKTE

 


Dette er den andre og siste delen i miniserien En gentlemans rykte. De to mennene Dominic Furneaux og Sebastian Hunter går gjennom ild og vann for hverandre.

 

Kjære leser!

 

Jeg setter så stor pris på de ville og vakre skotske lyngheiene at jeg har lagt handlingen i Herskeren på Blackloch Hall til et slikt landskap vest i Skottland; ikke langt fra der jeg selv bor. Blackloch, den fiktive lyngheien i historien, er først og fremst inspirert av Eaglesham Moor (sør for Glasgow), med et lite innslag av Rannoch Moor (i nærheten av Glencoe).

Blackloch er nesten like mørk og dyster som Sebastian Hunter selv. Lesere som allerede stiftet bekjentskap med ham i Den mystiske miss Noir vil nok bli overrasket over at han har endret seg såpass mye. Både Hunter og Phoebe har vært i tankene mine lenge, og jeg håper jeg har ytt dem rettferdighet ved å fortelle historien deres, som inneholder mange hemmeligheter som gradvis avdekkes mens kjærligheten mellom dem spirer og gror. Jeg håper du vil sette pris på boken.

Margaret

 


Til Isobel og hennes Glasgow


Første kapittel

Tolbooth-fengselet, Glasgow, Skottland, juli 1810

Blackloch Hall? Sir Henry Allardyce ristet på hodet, og det tynne hvite håret som så vidt dekket hodeskallen med de markerte blodårene, beveget seg i takt med ristingen. Det bleke ansiktet hans hadde et svært bekymret drag, og det skar Phoebe i hjertet at faren, som måtte utholde så mye i den mørke og miserable fengselscellen, ikke først og fremst tenkte på seg selv, men på henne. – Men jeg trodde mrs Hunter ikke hadde noen kontakt med sønnen lenger.

– Det stemmer, pappa. I alle månedene jeg har tilbrakt som selskapsdamen hennes har jeg aldri hørt verken henne eller andre i husholdningen snakke om sønnen.

– Så hvorfor sier hun da at hun har tenkt seg hjem til ham?

– Du vet vel at tyver har brutt seg inn i Charlotte Street to ganger i løpet av de siste månedene. Sist gang gikk tyvene grundig til verks. De mest private tingene hennes ble gjennomsøkt. Soverommet, toalettbordet og til og med … Phoebe tok en pause og så beskjemmet bort. – De lot ingen ting forbli uberørt, for å si det slik. Hun rynket pannen ved tanken. – Tyvene gjorde ikke så stor skade, men mrs Hunter har satt i gang renovering av hele huset. Slik det er nå minner alle rommene henne om hva som skjedde. Hun er mer rystet av innbruddene enn hun vil innrømme, og hun vil gjerne komme seg vekk en stund.

– Har de ikke tatt skurkene bak udåden ennå? Faren så opprørt ut.

– Det ser heller ikke ut til at det vil skje.

– Hva slags verden er det vi har fått siden en enke ikke kan føle seg trygg i sitt eget hjem? Han ristet på hodet. – Hun er en stolt, men godtroende kvinne. Det var sjenerøst av henne å la deg komme hit i dag. De fleste arbeidsgivere ville nok ha insistert på at du ble med til Blackloch Hall med én gang.

– Mrs Hunter ba meg gå ærender for henne i byen før jeg besøkte deg. Phoebe smilte. – Og hun har gitt meg penger til å ta postvognen til vertshuset ved Blackloch Moor. Så blir jeg hentet der.

– Fint, sa han, men sukket tungt og ristet på hodet igjen.

– Ingen grunn til å bekymre seg, pappa. Ifølge mrs Hunter er ikke Blackloch så langt fra Glasgow; bare en drøy mil. Hun har gått med på at jeg besøker deg ukentlig. Som du sa, er hun en svært snill og god arbeidsgiver, og jeg har vært veldig heldig. Phoebe grep den kjære, gamle hånden hans og gned den forsiktig for å få litt varme i de hovne og krokete fingrene. Kulden formelig strålte ut av knoklene. – Og hun spør stadig vekk om hvordan du har det.

– Kjære barn, mumlet han. Tårene sto i de allerede rennende øynene hans. – Jeg skulle ønske det ikke hadde gått så langt at du ble sittende alene og ble tvunget til å lyve for å skjule skandalen med en far som sitter i fengsel. Tror hun fortsatt at jeg ligger på sykehus?

Phoebe nikket bekreftende.

– Og slik må det være. Selv om hun er snill, ville hun kaste deg ut på minuttet hvis hun fikk rede på sannheten. Alt for å unngå flere skandaler. Stakkars kvinne! Gudene må vite at det som skjedde med sønnen var mer enn nok.

– Kjenner du sønnen til mrs Hunter? Hva slags skandale dreier det seg om?

Han tenkte seg om et øyeblikk. Han så ikke på Phoebe, men stirret bare fjernt foran seg, som om han hadde fokus på et punkt langt borte og ikke på den lurvete cellekameraten som lå sammenkrøpet på det ujevne steingulvet. Sekundene tikket av gårde før han nok en gang så på henne. Nå hadde han tilsynelatende bestemt seg.

– Jeg er ikke noen sladrehank. Det er ondskapsfullt og syndig å sladre. Men … Han ble taus, og det virket på Phoebe som om han veide ordene sine med omhu. – Det vil være galt av meg å la deg reise til Blackloch Hall uten å vite hva slags mann du kommer til å møte der.

Phoebe følte seg brått urolig. Hun ventet spent på hva faren kom til å si.

– Phoebe, sa han endelig, med oppsiktsvekkende alvorlig røst. – Sebastian Hunter var en levemann av verste sort. Han bodde stort sett i London, og levde det søte liv. Han spilte bort alle pengene til faren, og fordrev tiden med diverse kvinnehistorier og alkohol. Ikke rart at gamle Hunter ble fortvilet. Man påstår at dødsfallet til faren endret ham. At gutten har forandret seg radikalt. Men … Han så seg over skulderen og bort på cellekameraten før han begynte å hviske: – Det går stygge rykter om ham.

– Om hva da?

Faren ristet på hodet igjen, som om han knapt nok kunne tillate seg å si det videre. Han så bare intenst på henne. – Lov meg å unngå ham for enhver pris når du er på Blackloch Hall.

Hun så lettere forbauset på ham. – Jobben min er å ta meg av mrs Hunter. Jeg tviler på at jeg får noe særlig med sønnen å gjøre.

– Phoebe, da. Du er altfor uskyldig til at du forstår hvor tarvelig enkelte unge menn oppfører seg. Nå hørtes faren hennes oppgitt ut, og meningen bak ordene var tydelig. – Gjør bare som jeg sier, barnet mitt, og lov meg at du passer ekstra godt på deg selv.

– Jeg skal være forsiktig. Æresord, pappa.

Han gryntet tilfreds samtidig som han fikk øye på den store reisevesken som sto ved føttene hennes. – Så du har pakket ferdig. Hvorfor har ikke mrs Hunter tatt med seg reisevesken din sammen med resten av bagasjen, forresten?

Hun fulgte blikket hans ned til den slitte lærvesken som inneholdt alt hun eide her i verden. – Det kunne hun selvsagt ha gjort, men resten skal ikke leveres før i morgen, og jeg syntes det var best å få med favorittkjolene mine, sa hun med et ertende smil.

– Dere jenter og motenykkene deres. Faren ristet leende på hodet.

Phoebe lo, men hun ville ikke fortelle ham sannheten; at det ikke fantes noen koffert med klær, og at alt annet enn den fineste kjolen hennes og den hun hadde på seg var blitt pantsatt de siste månedene for å betale for fengselsoppholdet til faren, slik at han slapp tvangsarbeid.

– Jeg har betalt fangevokteren rikelig for at du skal ha stearinlys og tepper, øl og god mat hele uken. Sørg for at du får alt sammen.

– Du har vel beholdt nok penger til deg selv? Nå så han på nytt bekymret ut.

– Selvfølgelig. Hun smilte for å dekke over løgnen. – Jeg trenger ikke mye penger. Mrs Hunter gir meg alt jeg trenger.

– Gud velsigne deg, barnet mitt. Hva skulle jeg ha gjort uten deg?

Fengselsbetjenten kom nok en gang til syne utenfor døren. Han raslet med nøklene slik at Phoebe skulle skjønne at visittiden var over.

– Kom igjen, Phoebe. Gi den gamle faren din et kyss.

Hun streifet kinnet hans med leppene. Huden hans var kald.

– Ser deg neste uke, pappa.

Fengselsbetjenten åpnet døren.

Nå kom det vanskeligste; å gå sin vei og forlate ham i fengselscellen med steingulvet, de fuktige veggene og det lille vinduet med sprosser foran.

– Jeg ser frem til det, Phoebe. Men vær snill å huske det jeg har sagt om …

Navnet til mannen ble hengende i luften, men Phoebe visste godt hvem faren mente – Hunter.

Hun nikket. – Det skal jeg, pappa. Så snudde hun seg og gikk bortover den smale og svakt belyste korridoren, ut av det mørke fengselet og bortover den lyse og travle Trongate i Glasgow.

På høyre side så hun Tontine Hotel og postvognene, men Phoebe gikk rett forbi. Hun banet seg vei gjennom folkemengden langs Argyle Street før hun satte kursen nedover Jamaica Street. Hun gikk ufortrødent videre til hun krysset New Bridge tvers over elven Clyde. Halvparten av pengene mrs Hunter hadde gitt henne til reisen var stukket vekk i portemoneen til hun skulle besøke faren neste uke. Resten lå trygt i lommen til en av fangevokterne ved fengselet.

Veien som førte sørover ut av byen og mot lyngheiene lå foran henne. Hun grep reisevesken med den andre hånden og stålsatte seg for den lange spaserturen til Blackloch Hall.

*

– Er det deg, Hunter? Gamle venn? Har ikke sett deg på år og dag. Du har ikke vært i London siden … Lord Bullford avbrøt seg selv og så brått brydd ut.  Han klappet Hunter støttende på skulderen. – Det var leit å høre om faren din.

Hunter sa ikke et eneste ord. Uttrykket hans var kjølig da han først kikket på vicomte Linwood som sto bak Bullford, og deretter på hånden som Bullford lot hvile på den dyre, svarte frakken hans. Han så på Bullford med et så drepende blikk at mannen trakk til seg hånden som om han hadde brent seg.

Bullford kremtet brydd. – Jeg var oppe og besøkte Kelvin, og traff tilfeldigvis på Linwood. Tenkte vi kunne stikke innom Blackloch mens vi var her. Guttene har vært bekymret for deg, Hunter. Hva med …

– Det er ikke nødvendig. Hunter så tydelig misbilligende på Linwood idet han avbrøt Bullford og tok et skritt til siden. – Dessuten er ikke besøkende velkomne her ved Blackloch.

Bullford sperret opp øynene en smule, men han lot seg ikke stanse. – Kelvin kjenner til et utmerket lite sted. Vi kunne jo …

– Nei! Hunter trakk seg bakover.

– Innsatsen er høy der, men serveringen er førsteklasses, og de lettsindige damene som driver stedet … Bullford tegnet kvinnelige former i luften. – De er akkurat din type.

Hunter snudde seg, grep Bullford i frakkeskjøtene, skjøv ham hardt opp langs veggen og lot ham bli stående der. – Jeg sa nei. Han merket at Linwood ble nervøs og flyttet på seg bak ham.

– Ta det med ro, gamle venn. Svetten glinset på overleppen til Bullford og piplet nedover haken hans. – Jeg skjønner tegningen.

Nå avbrøt stemmen til Linwood dem. – Du går for langt, Hunter.

Hunter slapp Bullford og snudde seg mot vicomten igjen. – Mener du det?

Linwood kastet et nytt blikk på ansiktet til Hunter, og han trakk seg et par skritt tilbake. Men Hunter hadde allerede sluppet Bullford og styrtet bort til der hesten hans sto bundet. Den store svarte hingsten vrengte leppene og prustet advarende da mannen nærmet seg, men da han så at det var Hunter, lot den ham løsne tøylene og svinge seg opp i salen. Da han snudde hesten for å galoppere sin vei, hørte han Bullford si lavt til Linwood: – Pokker heller; han er til og med verre enn alle ryktene som går.

*

Julidagen var vakker og solfylt, og Phoebe smilte for seg selv mens hun gradvis la kilometer etter kilometer bak seg, forlot Glasgow og passerte de utenforliggende landsbyene. Den støyende byen gikk gradvis over til stille grender med småhus, åkre og krøtter. Luften ble stadig renere og friskere, og åkrene bugnet av grøde. Hun kunne kjenne den søte eimen av gress, lyng og jord, samt solen som varmet henne i ryggen. Det blåste en frisk bris i ansiktet hennes.

Skritt for skritt fulgte hun veien som stadig vekk nærmet seg Blackloch og lyngheiene. Hun var omgitt av åsrygger og langstrakte engstykker på alle kanter. Alt var grønt, rolig og fredelig. Sauer med kortklippet ull gikk ved siden av veien. De brekte og styrtet unna mens de små halene gynget opp og ned idet hun nærmet seg dem. Over henne var himmelen blå og skyfri. Lyset var gyllent av sommersolen. Biene, som var fulle av pollen fra de nektarfylte blomstene, summet; fuglene kvitret og sang og fløy mellom busker og kratt. To vogner passerte henne, samt en bonde med kjerren sin. Etter det var det ingen tegn til liv. Da hun nærmet seg lyngheiene, var det nærliggende å tro at hun var det eneste mennesket i området, bortsett fra det svake omrisset av to ryttere et stykke bak henne.

Hun gikk videre mens hun tenkte på sønnen til mrs Hunter og advarselen faren hadde gitt henne. Stygge rykter, tenkte hun mens hun nok en gang tok reisevesken i den andre hånden for å lindre smerten i fingrene fra håndtakene som skar seg inn i dem. Hvor tarvelig enkelte unge menn oppfører seg … Føttene hennes var varme, og støvlene gnagde mot tærne mens hun manet frem et bilde av den onde mr Hunter. Helt sikkert en firskåren slask som var blitt tykk etter et liv i sus og dus, med øyne så svarte som tordenvær og et like foruroligende ansiktsuttrykk. Fyren bodde alene på lyngheiene kilometervis fra andre. Ikke rart at moren hans ikke ville ha noe med ham å gjøre. En mann som var like mørk som djevelen selv. Phoebe skalv ved tanken, men så irettesatte hun seg selv for å være så dum.

*

Halvannen kilometer senere stanset hun ved et klyveled for å hvile. Hun slapp reisevesken fra seg på gresset, pustet ut og satte seg til rette på et av trinnene. Hun strakte ut de stive fingrene og gned seg på merkene som håndtakene til reisevesken hadde lagd gjennom hanskene hennes. Så løsnet hun kysebåndene og lot kysen gli ned av hodet slik at brisen kunne leke med håret hennes og kjøle ned hodebunnen. Deretter lente hun seg dovent mot gjerdet. Hun var helt alene i det fredelige landskapet som omga henne, og hun tillot seg selv å hvile en kort stund.

Klapringen av hestehover ble dempet av gresset, så Phoebe hørte ikke de to hestene som nærmet seg. Det var lyden av en bjelle og vrinsking som advarte henne om at hun ikke lenger var alene.

Mindre enn tjue meter unna satt det to menn på hesteryggen. Selv om de ikke hadde hatt skjerf foran munn og nese og slitte lærhatter trukket ned over øynene, ville Phoebe ha kjent dem igjen. Alt ved oppførselen deres og måten de så på henne på, avslørte hva de var. Landeveisrøvere. Hun visste det allerede før mennene gled ned av salen og nærmet seg henne.

Phoebe kom seg raskt på beina. Det var ikke noe poeng i å flykte. Mennene var altfor nær, og hun visste at hun ikke ville klare å løpe fra dem. Ikke med den tunge reisevesken. Så hun løftet vesken opp fra gresset og stilte seg utfordrende foran dem.

– Ser man det; hva har vi her? sa den høyeste av de to. Han hadde et svart skjerf foran ansiktet. Aksenten hans var bred, og det var tydelig at han verken hadde avstamning eller penger.

Selv om hun ikke kunne se ansiktene deres, fikk hun inntrykk av at begge mennene var unge. Kanskje det var et eller annet i tonefallet deres, eller noe ved holdningen eller kroppsbygningen? Begge hadde på seg slitte lærbukser og jakker, samt sjaskete skjorter, halsbind og høye brune lærstøvler av samme sort.

– En jente i nød, tenker jeg, lød svaret fra den kortere og slankere medsammensvorne, som hadde et rødt skjerf foran ansiktet.

– Jeg trenger ikke deres hjelp, takk, sa Phoebe bestemt. – Jeg tar meg bare en hvil før jeg fortsetter videre.

– Mener du det? kom det fra mannen med det svarte skjerfet. – Ser ut som om du har en temmelig tung veske med deg. La oss lette byrden for deg, miss.

– Det trengs ikke. Vesken er ikke tung, sa Phoebe surt og sendte dem et advarende blikk. Hun stakk vesken bak på ryggen og tviholdt på den.

– Men jeg insisterer. Jeg og kompisen min liker ikke å se en jente streve med noe så tungt. Vi er gentlemen, skjønner du.

Kanskje til landeveisrøvere å være, men de var i hvert fall ikke gentlemen på noe annet vis.

Mannen gikk sakte mot henne.

Phoebe tok nok et par skritt bakover. Hjertet hennes slo vilt, og hun visste ikke hva hun skulle gjøre.

– Vesken din, miss.

Phoebe grep enda hardere rundt håndtaket. Hun var rasende fordi disse mennene prøvde å rane henne. Hun hevet haken og så mannen rett i øynene. De var svarte og ondskapsfulle, og hun så tydelig at han drev gjøn med henne. Dermed ble hun enda sintere.

Hun sendte ham et skråblikk. – Jeg tror ikke det, sir. Jeg forsikrer deg om at det ikke finnes noe å stjele i vesken min, med mindre du er interessert i dameklær.

Han lo kort og hardt, og bak ham dukket den andre landeveisrøveren opp med en pistol i hånden. Han siktet rett på henne.

– Gjør som han sier, miss. Ellers vil du angre på det.

– Jim, da, sa Svarte Skjerf irettesettende. Han var tydeligvis lederen av de to. – Ikke vær så utålmodig. Det finnes bedre måter å overtale en dame på. Så vendte han seg mot Phoebe. – Ha vennen min unnskyldt. Han lot blikket vandre over ansiktet hennes før det stanset ved leppene.

Det gikk kaldt nedover ryggen til Phoebe. Hun visste at hun måtte gi vesken til mennene og dermed gi fra seg alt hun eide. Det var bedre enn alternativet. Dermed kastet hun fra seg vesken slik at den landet ved føttene hans.

Svarte Skjerf veide vesken i hendene. – Den er altfor tung for en liten jente som du. Hun så for seg at han igjen smilte bak masken, og nå på en måte som gjorde henne enda reddere. – Gjennomsøk den, formante han kameraten uten å røre seg. Han lot blikket hvile på Phoebe. – Best at jenta slipper å bære på unødig tunge ting.

Røde Skjerf, eller Jim som han var døpt, løftet vesken, rev opp spennene og begynte å romstere i den. Han kunne ikke finne annet enn klær, et par selskapssko, en kam og noen få toalettsaker. Godt at hun hadde gjemt portemoneen og de få myntene den inneholdt i kjolelommen.

Phoebe så foraktfullt på mannen. – Jeg har verken penger eller juveler, om det er slike ting du er ute etter.

– Hun har rett. Det finnes ikke slikt her, sa Jim og spyttet foraktelig i grøfta.

– Se etter en gang til, befalte Svarte Skjerf. – Vi står overfor en vaskeekte dame, etter tonefallet og manerene å dømme. Hun må da ha noe verdifullt på seg.

Kameraten tømte innholdet i vesken ut i veikanten før han spjæret foret. Men det førte ikke til noe. Han slapp den ødelagte vesken på toppen av kleshaugen og spyttet igjen.

– Null og niks!

Phoebe ba i det stille om at det skulle komme en vogn forbi, men hun verken så eller hørte noe som helst. – Jeg advarte dere jo, sa hun. – Hvis dere kan være så vennlige å la meg fortsette. Hun løftet haken og snakket med en selvsikkerhet som ikke hadde rot i virkeligheten. Hjertet hennes slo vilt, og magen knøt seg i redsel. Hun tok et skritt i retning av vesken.

– Så, så, jenta mi. Ta det med ro. Mannen med det svarte skjerfet dro henne tilbake ved å legge armen rundt livet hennes. – Det koster penger å ferdes her, og hvis du verken har penger eller smykker … Han senket blikket, først mot livstykket hennes og så mot det støvete skjørtet, før han på nytt så henne inn i øynene.

Phoebe ble iskald innvendig. – Jeg har ingen ting å tilby, sir, og jeg må komme meg videre.

Mannen lo. – Det er nok opp til meg å bedømme, frøken. Han så nok en gang på Phoebe. – Gi meg et kyss. Det er prisen for å få gå videre.

Den andre mannen klukklo.

Kjeltringen tok et fastere grep og trakk henne enda nærmere. Stanken av øl og sur svette lå tykt rundt ham. – Ikke vær så sky, frøken. Det er ingen andre her som ser deg.

– Hvordan våger du, sir? Slipp meg med én gang. Jeg forlanger det!

– Forlanger, sier du? Landeveisrøveren trakk av seg skjerfet og sendte henne et hånlig flir med misfargede tenner. Phoebe kjempet mot panikken. Raseriet og indignasjonen boblet opp i henne. Men hun forholdt seg rolig og sendte ham et blikk som tydelig viste hvor mye hun foraktet ham.

Han lo bare.

Men i samme øyeblikk sparket hun bakover så hardt hun kunne. De solide støvlene hennes traff ham på skinneleggen.

Nå lo han ikke lenger.

Han utstøtte en ed, og hun merket at han slapp taket. Phoebe nølte ikke, men rev seg løs fra grepet hans, heiste opp skjørtet, slapp vesken og begynte å løpe.

Mannen tok henne igjen altfor raskt, og hun hørte støvleskrittene nærme seg. Phoebe løp for livet mens hjertet slo raskt og vilt, og det føltes som om lungene skulle sprenges. Hun fortsatte å løpe, men landeveisrøveren var altfor rask. Hun klarte bare snaue hundre meter før han tok henne igjen.

– Stopp en hal, jenta mi. Ikke så fort. Du og jeg er ikke ferdige med hverandre ennå.

– Slipp meg, din skurk!

– Skurk, jeg? Han grep henne brutalt og bøyde hodet med den stinkende munnen over henne.

Phoebe langet ut og skrek.

Nå lød det hestehover bak dem. Den raske galopperingen fra en hest som nærmet seg.

Hun vendte seg brått mot lyden, og det samme gjorde landeveisrøveren.

Nedover den samme skråningen som hun nettopp var gått kom det en diger, svart hest med en mørkkledd rytter på ryggen. Ekvipasjen sto i tydelig kontrast til resten av de solfylte omgivelsene. Mannen galopperte så raskt at frakkeskjøtene sto rett ut bak ham, og han så ut som djevelen selv.

Svarte Skjerf holdt fast rundt midjen hennes mens han trakk henne raskt bort til der følgesvennen fortsatt sto og ventet. Og nå så hun at også han hadde dratt ned masken slik at den så ut som et lite passende halsbind. Også Jim grep tak i henne, og med den ene hånden holdt han håndleddene hennes bak på ryggen. Hun kjente noe skarpt presse mot siden.

– Bare én eneste lyd fra deg, frøken, så stikker jeg deg med kniven. Skjønner du?

Hun nikket og så på mens Svarte Skjerf stilte seg mellom henne og veien slik at rytteren ikke skulle se henne da han hastet forbi.

Vær så snill! ba Phoebe inne i seg. Hun håpet så inderlig hun bare kunne.

Og noen lyttet tydeligvis til bønnen, for rytteren saktnet farten mens han nærmet seg, og han fikk stanset hesten like ved de andre tre. Det var ikke djevelen selv, men en rik gentleman kledd i svart.

*

– Slipp kvinnen og kom dere vekk! Hunter snakket rolig, men det var ikke mulig å ta feil av tonefallet hvis mennene overhodet hadde vett i skolten.

– Det er kona mi. Hun har slått seg vrang, parerte den høyeste av mennene.

Hunter lot blikket streife fra kysehatten som lå ødelagt på bakken til skjerfene mennene hadde rundt halsen, og til sist betraktet han kvinnen selv. Håret hennes skinte dyprødt i solskinnet; det hadde løsnet fra hårnålene og flommet nedover skuldrene. Hun var ung og vakker og med en mine som bar bud om nobel avstamning. Klassemessig var hun milevis fra mennene som holdt henne, og nå stirret hun på ham mens de gyllenbrune øynene ba frenetisk om hjelp. Rytteren gled ned av salen.

– Hun er ikke mer gift med deg enn med meg. Som jeg sa; slipp henne og kom dere vekk … mine herrer. Han la merke til at mennene kastet et blikk på hverandre for å utveksle en eller annen beskjed.

– Hvis du insisterer, så, sir, sa den høyeste av kjeltringene. Han trakk jenta frem og skjøv henne i retning av Hunter, samtidig som han grep etter pistolen sin.

Hunter skjøv jenta bak seg og slo våpenet ut av hånden til landeveisrøveren. Han ga kjeltringen et par slag i ansiktet i rask rekkefølge. Han vaklet bakover og sank ned på kne. Hunter fikk et glimt av en kniv som fløy gjennom luften. Han slo den vekk med håndbaken like ufortrødent som om han slo etter en flue. Kniven landet på bakken med et skarpt klirr.

Den andre landeveisrøveren angrep ham med veivende knyttnever. Hunter tok et skritt forover for å møte ham, og han kjente bare så vidt slaget som traff kinnbeinet hans. Han langet umiddelbart ut selv, og slaget traff så hardt at mannen fløy opp i været og landet langflat på ryggen. Det var ikke bare den andre landeveisrøveren som merket støtet der han lå slått ut på bakken; det lagde formelig ekko rundt alle sammen. Den høyeste av karene, som hadde forsøkt å komme seg på beina i kjølvannet av det første slaget til Hunter, ble stående på flekken. All aggresjon forsvant idet Hunter snudde seg mot ham.

– Vær så snill, sir. Vi bare moret oss litt. Det siste kom nesten som et hvin. – Vi mente ikke å gjøre jenta noe vondt. Her har du portemoneen hennes. Landeveisrøveren fisket portemoneen til jenta ut av lommen og rakte den bønnfallende frem.

– Kast den fra deg, befalte Hunter.

Mannen gjorde som han ble bedt om, og Hunter fanget den elegant opp med den ene hånden før han snudde seg mot damen.

Hun var hvit i ansiktet og på vakt, men forholdsmessig rolig. I hånden holdt hun kniven til landeveisrøveren, som om hun stolte like lite på rytteren som kjeltringene som lå og vred seg foran ham.

Hunter hadde fortsatt et hardt uttrykk, men det forsvant gradvis da han så på henne.

– Denne er din, formoder jeg.

Det virket som om jenta slappet av litt nå, og hun nikket bekreftende. Røveren måtte ha tatt den fra lommen hennes under tumultene.

Hunter kastet portemoneen til henne og så henne ta den imot. Så bjeffet han en ordre til landeveisrøveren, som sto og lente seg forbløffet mot klyveleden, om at han skulle samle sammen dameklærne som lå i en haug på bakken og legge dem i den ødelagte reisevesken. Først da vesken ble satt ved beina hans, flyttet Hunter på seg. – Hvor skal du hen? spurte han kort, og han merket at damen stirret på ham da han svingte seg opp i salen.

Hun så først på landeveisrøverne, og deretter tilbake på Hunter.

– Kingswell Inn.

Jo da; dette var en vaskeekte dame. Den klokkeklare stemmen vekket følelser i Hunter som han trodde var døde for lenge siden.

Han drev Ajax forover og strakte hånden ut etter henne.

Hun nølte og bet seg i underleppen, som om hun ikke visste helt hva hun skulle gjøre.

– Bestem deg nå, miss. Skal jeg ta deg med til Kingswell eller la deg bli igjen? Hunter visste godt at han lød kynisk, men brydde seg ikke.

Hun tok hånden hans.

– Sett foten på stigbøylen, sa han og trakk henne opp. Da han plasserte henne sideveis i salen foran seg, så kvinnen ham rett i øynene. Umiddelbart blusset det en tiltrekning opp mellom dem, og det fikk ham til å hive etter pusten. Sjokket traff ham med full kraft. Et par øyeblikk stirret de på hverandre, og så snudde han seg bort med vilje for å kvele følelsen i startfasen. Slike følelser tilhørte et liv som ikke lenger var hans. Han så ikke på henne mer, men skjøv bare reisevesken bort til henne og fikk Ajax opp i trav.

– Skadet de deg på noen måte? Stemmen lød litt mindre kynisk nå.

Phoebe stirret på ham med bankende hjerte. – Det går fint med meg, sir; takk skal du ha. Men det virker ikke som om du kom uskadd fra det. Hun smilte for å skjule hvor utilpass hun var. Mens hun grep hardt rundt vesken med den ene hånden, fant hun frem lommetørkleet med den andre og rakte ham det.

Det alvorlige uttrykket kunne ikke skjule at han var en vakker mann, men det roet allikevel sommerfuglene som flagret vilt i magen hennes, og fikk blodet til å bruse mindre hett i årene. Den skinnende sommersolen ga det ibenholtsvarte håret hans et blått skjær, og lyste opp den porselensfargede huden hans. De mørke brynene lå over et par smaragdgrønne øyne. Vakre, tydelige farger i et ansikt som var like finmeislet som hos de greske statuene i bøkene til faren. Et markert kjeveparti og en hake med kløft endte i et par velformede lepper. Nesen hans var maskulin. Han hadde høye kinnbein, og det blødde fra et lite kutt på det venstre. Phoebe kunne kjenne det farlige mørket som strålte ut av ham, men allikevel fikk hun trang til å stirre på ham uten å se bort. Hun ristet det hele av seg.

– Du blør litt på kinnet.

Han tok imot lommetørkleet uten et ord, tørket vekk blodet som piplet frem og stakk lommetørkleet i sin egen lomme.

Hun kjente det tydelig da mannen la armen rundt midjen hennes og satte henne bedre til rette i salen, og hun var altfor bevisst hvor nær kroppen hans var hennes, selv om han hadde sørget for å sette seg så langt bak i salen som råd var for å skape litt avstand mellom dem. Han brydde seg kanskje ikke så mye om skikk og bruk, men faren til Phoebe hadde gitt henne en streng oppdragelse.

– Takk for at du grep inn, sir. Det frydet henne at hun tross alt klarte å holde stemmen rolig. Han festet umiddelbart blikket på henne, og hun så at øynene var alvorsfylte og anerkjennende. Han nikket så vidt med hodet som tilsvar på takknemligheten hennes, men han smilte ikke.

– De ville rane meg og stjele et kyss.

– Det er ikke alt de ville ha stjålet. Hun kunne nesten føle vibrasjonene fra stemmen i brystet hans der hun satt. Stemmen var dyp og fyldig, men allikevel like kjølig som den hadde vært fra starten av.

Hun så opp og møtte det gjennomtrengende blikket hans, men hun var ikke helt sikker på om hun tolket meningen hans riktig. Hun satt så nær ham at hun kunne se irisen hans; grønn og glassklar og med en svart ring rundt. Hun kunne se de mørke vippene og de like svarte brynene som dannet vinger over øynene. Pusten satte seg formelig fast i halsen.

– Hvis du har vettet i behold, så begir du deg ikke ut langs denne veien alene flere ganger. Han sendte henne et megetsigende blikk og satte hesten i en moderat galopp. Ingen av dem sa noe mer.

Mens hesten satte opp farten, grep hun sadelknappen med venstre hånd og holdt vesken på plass med den høyre. Mannen la armen enda tettere rundt midjen hennes, og kroppene deres gled sammen slik at det høyre brystet til Phoebe lå hardt mot brystkassen hans og hoftekammen hvilte mot låret hans. Hjertet hennes slo hardt og vilt; blodet bruste enda heftigere, og det skyldtes ikke at den digre, svarte hesten galopperte med dundrende steg bortover veien. Mannen erobret formelig alle sansene hennes, og hun klarte ikke å tenke klart. Rideturen varte en uendelighet, og den var fylt av lettsindige følelser.

Han stanset ikke før de nådde frem til vertshuset. Nå omsluttet lyngheiene dem; bleke, golde og uendelige. De strakte seg inn i horisonten så langt som øyet kunne se. Her var brisen enda friskere, fuglene tausere og luften enda et hakk kjøligere.

Han satte henne forsiktig fra seg på bakken, og hun kikket opp for å takke ham på nytt. Men hun fikk ikke frem et eneste ord, for han stirret så intenst ned på henne at hun ikke klarte å se bort. Tiden sto formelig stille, og det var som om et eller annet skjedde mellom dem. Noe som Phoebe ikke helt kunne plassere, strømmet gjennom hele kroppen hennes. Til slutt snudde han seg bort og dirigerte hesten ut fra gårdsplassen og inn på landeveien. Så galopperte han bortover heiene uten å si noe som helst.

Phoebe ble stående med søle langt oppover støvlene og på hele kjolekanten. Hun holdt reisevesken i hånden, og hun sto og stirret til den mørke figuren på den svarte hesten – som sto i sterk kontrast til de grønne, fiolette og brune fargene som omga ham – gikk i ett med horisonten. Først da innså hun at han ikke hadde spurt hva hun het, og han hadde heller ikke sagt sitt eget navn. Hun snudde seg vekk og gikk bort til den lille steinmuren ved siden av vertshuset. Så satte hun seg for å vente i skyggen. Vertshusklokken slo halv sju.

